|  |  |
| --- | --- |
| Til høringsparterne på vedlagte liste |  |
| **Høring over udkast til bekendtgørelse om tilskud til kvælstofreducerende virkemidler for planperioden 2024/2025 m.v.** |  |

Hermed sender Landbrugsstyrelsen udkast til bekendtgørelse om tilskud til kvælstofreducerende virkemidler for planperioden 2024/2025 m.v., i høring.

Bemærkninger til udkast til bekendtgørelsen sendes til Landbrugsstotte-Geodata@lbst.dk senest **den 17. november 2023** med angivelse af j.nr. 23-11-000019.

Eventuelle spørgsmål til det faglige indhold af materialet bedes rettet til:

* Mette Fischmann på mefi@lbst.dk eller tlf.nr. 45 26 35 92 eller
* Karen B. Knudsen på kbk@lbst.dk eller tlf.nr. 25 23 83 92.

Høringssvar bliver offentliggjort på www.hoeringsportalen.dk efter høringsfristens udløb, for så vidt disse ikke stammer fra ministerier eller myndigheder under ministerierne. Ved afgivelse af høringssvar samtykkes til offentliggørelse af høringssvaret, herunder afsenders navn og mailadresse.

# Bekendtgørelsen afløser bekendtgørelse nr. 71 af 26. januar 2023 om tilskud til kvælstofreducerende virkemidler for planperioden 2023/2024 m.v.

Tilskudsordningen overgår til CAP-plan 2023

For planperioden 2024/2025 overgår tilskudsordningen til CAP-plan 2023. Der er tale om en tilskudsordning under artikel 72 i forordning (EU) 2021/2115 (CAP-planforordningen).

Bekendtgørelsen får herefter hjemmel i lov nr. 407 af 25. april 2023 om administration af den fælles landbrugspolitik m.v. (CAP-loven). Bekendtgørelsen har som hidtil også hjemmel i lov om jordbrugets anvendelse af gødning og om næringsstofreducerende tiltag.

Målrettede efterafgrøder og alternative virkemidler

Bekendtgørelse om tilskud til kvælstofreducerende virkemidler for planperioden 2024/2025 m.v., omfatter en ordning for kvælstofreducerende virkemidler, der kan bidrage til at opfylde indsatsbehovet i de kystvandoplande, der er anført i bekendtgørelsens bilag 1. De kvælstofreducerende virkemidler omfatter målrettede efterafgrøder og alternative virkemidler.

De alternative virkemidler, der kompenseres, omfatter følgende:

* Mellemafgrøder
* Energiafgrøder etableret senest i planperioden 2023/2024
* Braklagte arealer etableret senest den 1. januar 2024, bortset fra braklagte arealer langs vandløb og søer
* Braklagte arealer etableret senest den 1. januar 2024 langs vandløb og søer
* Tidligt såede vinterafgrøder
* Efterafgrødeblandinger med kvælstoffikserende arter.
* Præcisionslandbrug udført i planperioden 2023/2024.

Der kan ansøges om tilsagn om tilskud til etablering af målrettede efterafgrøder og ovennævnte alternative virkemidler.

De alternative virkemidler omfatter endvidere reduktion af virksomhedens samlede kvote for kvælstof for planperioden 2023/2024. Der ydes ikke kompensation til dette virkemiddel.

**Ændringer**

Nærværende bekendtgørelse omhandler planperioden 2024/2025, mens bekendtgørelse nr. 71 af 26. januar 2023 omhandler planperioden 2023/2024.

Bortset fra den omhandlede planperiode, bilag 1 over kystvandoplande, der er omfattet af den frivillige ordning, og bilag 2 over retentionen i ID15-områder med indsatsbehov, svarer bestemmelserne i nærværende bekendtgørelse i hovedsagen til bestemmelserne i bekendtgørelse nr. 71 af 26. januar 2023. Bilag 2 vil blive indsat i bekendtgørelsen efter ekstern høring.

Nedenfor er omtalt de væsentligste ændringer i forhold til bekendtgørelse nr. 71 af 26. januar 2023. Indholdsmæssige ændringer er markeret med fed.

Landbrugsstyrelsens kortportal
Bekendtgørelsen får hjemmel i CAP-loven, og det bliver dermed muligt at kundgøre de retligt normerende kort på Landbrugsstyrelsens kortportal. Der er indsat en definition af kortportalen, og der vil senere blive indsat link til kortportalen. De retligt normerende kort omfatter afgrænsning af ID15-områder og kystvandoplande, 3-metersbræmmer og arealer, der den 1. november 2023 er registeret som et § 3-areal på Danmarks Miljøportal.

Ændring af omregningsfaktor for kvotenedsættelse

Omregningsfaktoren fra kvotereduktion til efterafgrøde ændres fra henholdsvis 93 (hvis der anvendes mindre end 80 kg N/ha i organisk gødning på bedriften) og 150 (hvis der anvendes mere end 80 kg N/ha i organisk gødning på bedriften) kg N pr. ha til 110 og 175 kg N pr. ha. Det er Aarhus Universitet (AU), der har vurderet, at der er behov for en genberegning af omregningsfaktoren for virkemidlet. Genberegningen medfører ændring af § 3, nr. 8, og § 24, stk. 2.

Ansøgning

§ 4 om ansøgning om tilsagn og om udbetaling af tilskud er opdateret med henvisninger til den kommende bekendtgørelse om ansøgninger m.v. for landbrugere i Tast selv (herefter ansøgningsbekendtgørelsen). Ansøgningsbekendtgørelsen er planlagt at træde i kraft den 1. januar 2024. Udkast til ansøgningsbekendtgørelsen forventes udsendt i ekstern høring i oktober 2024.

GLM 7
Det er et kriterie for tilskudsberettigelse, at det til arealet tilknyttede virkemiddel ikke må være indberettet i fællesskema til opfyldelse af GLM 7, jf. bekendtgørelse om konditionalitet. Når tilskudsordningen overgår til CAP-plan 2023, udgør GLM-kravene baseline, dvs. at der kun kan kompenseres for tiltag, der er mere vidtgående end GLM-kravene. GLM 7, der stiller krav om afgrøderotation, har et delkrav om, at der maksimalt må dyrkes samme afgrøde på samme omdriftsareal tre år i træk. For GLM 7 gælder, at græsudlæg i majs og efterafgrøder efter tidligt høstede spisekartofler kan tælle som en ny afgrøde, hvorved det er muligt at have majs eller tidligt høstede spisekartofler mere end tre år i træk. Græsudlæg i majs og efterafgrøder, der efterfølger tidligt høstede spisekartofler, kan ikke få tilskud under ordningen, hvis de samtidig er indberettet til opfyldelse af GLM 7.

Tilskudsordninger under artikel 70 i forordning (EU) 2021/2115
CAP-planen 2023 omfatter følgende ordninger under artikel 70:

* Tilskud til pleje af græs- og naturarealer.
* Tilskud til fastholdelse af arealer i vand- og klimaprojekter (i daglig tale engangskompensation).

Det er et kriterie for tilskudsberettigelse, at arealet ikke med virkning for ansøgningsåret er omfattet af ansøgning om tilsagn om tilskud eller tilsagn om tilskud til pleje af græs- og naturarealer eller til fastholdelse af arealer i vand- og klimaprojekter.

Præcisionslandbrug

Tilsagn om tilskud til præcisionslandbrug udført i planperioden 2023/2024 for et areal er betinget af, at virkemidlet ikke er omfattet af betaling i medfør af anden lovgivning end reglerne for grundbetaling og reglerne for de tilskudsordninger, der er særskilt behandlet i § 12.

Erhvervsmæssig hjemmeside
Forpligtelsen om information på erhvervsmæssig hjemmeside udgår.

Tilskuddets størrelse
Tilskuddet pr. hektar målrettede efterafgrøder bliver ændret fra 500 kr. til 673 kr.

Nedsættelse af tilskud, sanktioner m.v.
Den gældende bekendtgørelse nr. 75 af 26. januar 2023 om kontrol og administrative sanktioner for visse tilskudsordninger under Den Europæiske Unions fælles landbrugspolitik, vil blive afløst af en ny bekendtgørelse, som også vil indeholde bestemmelser for tilskudsordningen for kvælstofreducerende virkemidler, og med forventet ikrafttræden den 1. januar 2024 samtidig med ikrafttræden af bekendtgørelsen for kvælstofreducerende virkemidler.

Udkast til ny bekendtgørelse om kontrol og administrative sanktioner med bestemmelser for kvælstofreducerende virkemidler forventes sendt i ekstern høring i oktober 2023 med mulighed for at kommentere bestemmelserne for kvælstofreducerende virkemidler.

*Manglende opfyldelse af kriterier*Opfylder ansøger ikke kriterierne for tilskudsberettigelse for et areal, kan der ikke gives tilsagn om tilskud for arealet. Hvis der for et areal konstateres manglende opfyldelse af kriterierne efter, at tilskuddet er udbetalt, vil tilskuddet blive krævet tilbagebetalt.

*Manglende opfyldelse af forpligtelser*

For de enkelte forpligtelser vil der blive fastsat en vægtningsfaktor, der afspejler alvor, omfang og varighed af den manglende opfyldelse af forpligtelsen. Hvis arealet med manglende opfyldelse (det overtrådte areal) er på f.eks. to hektar, og vægtningsfaktoren for den pågældende manglende opfyldelse er på 0,5, vil det vægtede overtrådte areal være på en hektar.

Ved overtrædelse af en forpligtelse vil summen af det vægtede overtrådte areal og en evt. sanktion (i antal hektar) udgøre det antal hektar, som ikke skal omfattes af tilskud som følge af den manglende opfyldelse.

*Ansøgning indgives efter ansøgningsfristen*Ansøgning om tilsagn og om udbetaling af tilskud og ansøgning om deltagelse i ordningen med ikke kompenseret alternativt virkemiddel skal indgives senest ved udløb af ansøgningsfristen. Det betyder, at ansøgningen afvises, hvis den indgives efter udløb af ansøgningsfristen.

*Manglende indberetning af alle bedriftens arealer*

I den gældende bekendtgørelse om kontrol og administrative sanktioner (bekendtgørelse nr. 75 af 26. januar 2023) er manglende indberetning af alle bedriftens arealer omfattet af reglerne i § 8. Der er planlagt tilsvarende bestemmelser for kvælstofreducerende virkemidler ved manglende indberetning af alle bedriftens arealer.

*Konditionalitet*

Kvælstofreducerende virkemidler bliver omfattet af reglerne om konditionalitet.

Kontrol
Som følge af tilskudsordningens overgang til CAP-plan 2023 i 2024 bliver tilskudsordningen omfattet af den bekendtgørelse om kontrol og administrative sanktioner, der er planlagt at træde i kraft den 1. januar 2024. Udkast til den nye bekendtgørelse om kontrol og administrative sanktioner forventes udsendt i ekstern høring i oktober 2023.

I den gældende bekendtgørelse om kontrol og administrative sanktioner (bekendtgørelse nr. 75 af 26. januar 2023) er der fastsat bestemmelser om kontrol i § 3, § 4 og § 5, stk. 1. Tilsvarende bestemmelser er planlagt at blive gældende for kvælstofreducerende virkemidler.

Obligatorisk digital kommunikation

Tilskudsordningen bliver i 2024 omfattet af satellitbaseret kontrol. Der er indsat bestemmelser om obligatorisk digital kommunikation om forhold som konstateres ved satellitbaseret kontrol.

**Erhvervsøkonomiske konsekvensvurderinger**

De erhvervsøkonomiske konsekvensvurderinger af bekendtgørelsen er beskrevet i det vedlagte dokument om erhvervsøkonomiske konsekvensvurderinger (EØK).

**Digitaliseringsklar lovgivning**

Et bredt flertal i Folketinget har indgået aftale om digitaliseringsklar lovgivning.

Bekendtgørelsens bestemmelser giver mulighed for digital understøttelse.

Ansøgning indgives i fællesskema, der udfyldes og indsendes elektronisk ved brug af Ministeriet for Fødevarer, Landbrug og Fiskeris Tast selv, som kan tilgås via Landbrugsstyrelsens hjemmeside. Ansøgning via fællesskema muliggør en høj grad af automatisk sagsbehandling og genbrug af data.

**Agil erhvervsrettet regulering**

De fem principper for agil erhvervsrettet regulering omfatter følgende: Muliggør anvendelse af nye forretningsmodeller, mere enkel og formålsbestemt, teknologineutral, helhedstænkende og sikrer brugervenlig digitalisering.

Landbrugsstyrelsen har vurderet, at principperne ikke er relevante, idet reguleringen ikke påvirker virksomhedernes mulighed for at teste, udvikle og anvende digitale teknologier og forretningsmodeller. Landbrugsstyrelsens vurdering har været i præhøring i Erhvervsstyrelsens Område for Bedre Regulering (OBR), som ikke har bemærkninger hertil.

**Forholdet til EU-lovgivningen**

Tilskud til kvælstofreducerende virkemidler er en ordning under artikel 72 i forordning (EU) 2021/2115. Ordningen ligger inden for rammerne af forordningsgrundlaget for den Europæiske Unions fælles landbrugspolitik og CAP-plan 2023. CAP-plan 2023 ændres som følge af, at ordningen fra 2024 overgår til en ordning under den nævnte artikel 72. Der tages forbehold for EU-Kommissionens godkendelse af ændringerne.

**Ikrafttrædelsesdato**

Bekendtgørelsen er planlagt at træde i kraft den 1. januar 2024.

Med venlig hilsen

Landbrugsstøtte & Geodata
Landbrugsstyrelsen